Manie: Goeie dinge gebeur hier | Landbou
VRUGTE IN WORDING. Volgende jaar se oes droë nektariens staan vol in die blom by die Eikenhof-­boerdery, Laingsburg. Mnre. Willie en Abrie Visagie, broers en vennote, boer ook met pere, pruimedante, appelkose en perskes. Die boerdery het onlangs 'n kerwer gekoop om snoeitakke op te kerf vir 'n deklaag onder die bome. Die gebied ontvang min reën wat die natuurlike groei van gewasse bemoeilik. Ná 'n vorige droë seisoen begin hulle die nuwe seisoen met vol damme en hou tans asem op omdat koue nagtemperature en ryp die vruggies kan laat doodgaan. Foto: MARELIZE VISAGIE
Op die onlangse bekendstelling van die buro vir voedsel- en landboubeleid (BFAP) se jaarlikse vooruitskouingsverslag is daar 'n paar keer verwys na die goeie dinge in die landbou.
Ferdi Meyer, besturende direkteur van BFAP, het onder meer verwys na die vinnige uitbreiding in die aanplanting van produkte met hoë waarde. Seker 'n goeie R70 miljard is die afgelope dekade bestee aan die uitbreiding van boorde en gewasse onder skadunette.
Tracy Davids, direkteur by BFAP, het ook oor suksesstories in die tuinboubedryf gepraat. Sy het genoem dat die uitvoer van produkte, soos sitrus, tafeldruiwe, appels en avokado's, met 50% gaan toeneem in die volgende dekade.